Gedagte vir die dag: Soos ons ook vergeweFoto: jamiegrubb.wordpress.com Daarna het Petrus na Jesus toe gekom en gevra: ‘Here, hoeveel keer moet ek my broer vergewe as hy iets verkeerds teen my doen? Selfs sewe keer?’ Jesus antwoord hom: ‘Ek sê vir jou, nie sewe keer nie, maar selfs sewentig maal sewe keer.’ (Matteus 18: 22) Nee, o aarde, hoe kan jy iemand toelaat om jou aanhoudend te treiter en hom elke keer maar weer vergewe? Ter verduideliking van hierdie stelling wat op die oog af bitter onregver­dig lyk, vertel Jesus die verhaal van die koning wat besluit het om sy boeke na te gaan en ontdek het dat een van sy amptenare hom miljoene skuld, maar dit glad nie kon betaal nie. Om sy geld terug te kry het die koning beveel dat die amptenaar, sy vrou en kinders en al sy besittings verkoop word sodat hy sy skuld kan betaal. Die amptenaar het in trane uitgebars, voor die koning neergeval, hom om uitstel gesmeek en belowe om alles terug te betaal. Die koning het hom jam­mer gekry en sy skuld heeltemal afgeskryf. Maar toe die amptenaar by die hof uitstap, kry hy een van sy medeamptenare wat hom net ’n klein bedraggie skuld en hy gryp hom en eis sy geld. Die man smeek hom om genade, maar hy is onverbiddelik en laat gooi hom in die tronk totdat hy alles betaal het. Toe die koning dit uitvind, was hy so kwaad dat hy die eerste amptenaar oorgegee het om gemartel te word tot hy alles betaal het. Jesus het die verhaal afgesluit met: ‘So sal my Vader wat in die hemel is, ook met julle maak as julle nie elkeen sy broer van harte vergewe nie’ (Matt 18:35). Liewe Here, dis waar. Hoe kan ons vergifnis van U verwag as ons mekaar nie vergewe nie? Ek wil so graag bevry wees van elke wraakgedagte, ek wil vergewe, maar dis moeilik. Help my en vul my met die krag van u liefde. Bron: Liefde vir elke dag deur Helena Hugo Uitgewer: Struik Christian Media Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital